АҞӘА, жьҭаара 15 - Sputnik. Иҳаҩсыз уахыки-ҽнаки рыла COVID-19 зцәа иалоу реилкааразы атестқәа 285-ҩык ирзыҟаҵан, урҭ рахьтә акоронавирус 100-ҩык рҟны иаадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Адырраҭара ишаҳәо ала, жьҭаара 14-15 рзы Гәдоуҭатәи аковид-хәышәтәырҭаҿы ԥшь-ԥсрак ҟалеит.
1938 шықәсазы ииз апациентка ареанимациа аҟәша дҭашәеит жьҭаара 12 рзы ҩганктәи аполисегментартә гәыҵәкра лыманы. Иақәнагаз атерапиа шылзымҩаԥыргозгьы, лара лыԥсҭазаара далҵит жьҭаара 15 рзы агәы-шьадатәи аԥсыԥлагаҩагаратәи зымхара иахҟьаны. Лара иара убас лцәа иалан апатологиатә чымазарақәа.
Жьҭаара 14 рзы Гәдоуҭатәи агоспиталь аҿы иԥсҭазаара далҵит 1941 шықәсазы ииз апациент, иара ареанимациа аҟәша дҭашәеит убри аҽныҵәҟьа игәабзиара акыр ишьақәҟьаны. Иаразнак ахәышәтәра-реанимациатә усмҩаԥгатәқәа шизыҟарҵазгьы, ахаҵа иԥсҭазаара далҵит.
Жьҭаара 6 рзы Гәдоуҭатәи ахәышәтәырҭа дҭашәеит ҩганктәи аполисегментартә гәыҵәкра иманы 1948 шықәса рзы ииз апациент. Иара иахәҭаз ахәышәтәра дахысуан, аха жьҭаара 14 рзы иҭагылазаашьа еицәахан, иԥсҭазаара далҵит изцәырҵыз агәы-шьадатәи аԥсыԥлагаҩагаратәи зымхара иахҟьаны.
Жьҭаара 14 рзы Гәдоуҭатәи ахәышәтәырҭаҿы иԥсҭазаара далҵит акоронавирус зцәа иалаз 1940 шықәсазы ииз апациент, иара ареанимациа аҟәша дҭашәахьан жьҭаара 5 рзы. Ишақәнагаз дшырхәышәтәуазгьы, иԥсҭазаара далҵит изцәырҵыз агәы-шьадатәи аԥсыԥлагаҩагаратәи зымхара иахҟьаны.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 152-ҩык ауааԥсыра, урҭ рахьтә 129-ҩык акоронавирус адиагноз рзышьақәырӷәӷәоуп, рҭагылазаашьа бааԥсуп 18-ҩык, ибжьаратәуп - 41-ҩык, илҩаауп 19-ҩык апациентцәа. Зынӡа Гәдоуҭатәи агоспиталь иҳаҩсыз амш иалагӡаны иҭашәеит 9-ҩык ачымазаҩцәа.
Аҟәатәи аинфекциатә хәышәтәырҭаҿы ишьҭоуп COVID-19 ззышьақәырӷәӷәоу апациентцәа 26-ҩык, Гагратәи араионтә хәышәтәырҭаҿы - 13-ҩык, Очамчыратәи аҿы - 11-ҩык.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа зегьы шәрыԥхьар ҟалоит абра>>